**Obrazloženje**

1. **Zakonska osnova**

Člankom 103. Zakona o cestama propisano je da predstavničko tijelo jedinice lokalne samouprave donosi odluku o ukidanju svojstva javnog dobra nerazvrstanoj cesti kada prestaje trajna potreba za korištenjem nerazvrstane ceste kao javnog dobra, a navedeno je na isti način uređeno i člankom 62. Zakona o komunalnom gospodarstvu za ukidanje statusa javnog dobra za komunalnu infrastrukturu, a nerazvrstane ceste su komunalna infrastruktura. Člankom 40. Statuta Grada Koprivnice utvrđena je nadležnost Gradskog vijeća Grada Koprivnice za donošenje odluka.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Za katastarske čestice:

* K.č.br. 6611, broj D.L. 66, Lenišče, put površine 668 m2, upisana u zk.ul. 30510 k.o. Koprivnica kao javno dobro pod upravljanjem Grada Koprivnice,
* K.č.br. 4711/1, broj D.L. 5, Ulica Ivana Đurkana, livada površine 10 m2, upisana u zk.ul. 28623 kao javno dobro u općoj uporabi kao neotuđivo vlasništvo Grada Koprivnice, OIB: 62112914641, Zrinski Trg 1, 48000 Koprivnica,

potrebno je skinuti status javnog dobra i prenijeti u vlasništvo Grada Koprivnice kako bi se s istima moglo raspolagati. Katastarska čestica 6611 u sklopu budućeg širenja rekreacijske zone Cerine pripojit će se drugim česticama sukladno projektnoj dokumentaciji. Katastarska čestica 4711/1 ostatak je nekadašnje čestice puta, a u odnosu na njoj susjedne čestice Grad Koprivnica zasnovao je pravo građenja u poduzetničkoj zoni Dravska. Kako bi druga ugovorna strana mogla formirati građevnu česticu potrebno je ukinuti status javnog dobra i aneksom ugovora obuhvatiti i tu česticu u obuhvat zahvata u prostoru.

Navedene katastarske čestica se već duže vrijeme niti ne koriste kao put.

Sukladno naprijed navedenom, predlaže se donošenje ove Odluke.

1. **Potrebna sredstva za provedbu akta**

Za provedbu ove Odluke nije potrebno osigurati dodatna sredstva.

|  |  |
| --- | --- |
| Nositelj izrade akta:  UPRAVNI ODJEL ZA IZGRADNJU GRADA, UPRAVLJANJE NEKRETNINAMA I KOMUNALNO GOSPODARSTVO  Pročelnik:  Mario Perković | Predlagatelj akta:  GRADONAČELNIK  Mišel Jakšić |